Fahalavorariana kristiana

Ny **fahalavorariana** **kristiana** na ny **fanamasinana manontolo** dia foto-pampianarana teôlôjika miely be ao amin' ny metôdisma, ary indrindra tamin' ny alalan' ny Hetsika fanamasinana nipoitra avy amin' izany. Atao hoe *Entire sanctification* na *Christian perfection* izany amin' ny teny anglisy. Manamafy izany foto-pampianarana izany fateraka indray ao anaty ary afaka amin' ny fahotana noho ny herin' ny Fanahy Masina ny Kristiana izay miaina ao amin' i Kristy. Izany no "asa faharoan' ny fahasoavana", ny voalohany dia ny fanamarinana (izay manafaka ny Kristiana mibebaka amin' ny vesatry ny fahota nataony). Mifandray akaiky amin' ny batisan' ny Fanahy Masina sy ny fitiavana tonga lafatra ary ny fahadiovan' ny fo àry io foto-pampianarana io.

Mahakasika ny dingana miandalana ho amin' ny fanatrarana ny fahamatorana ara-panahy na ny fahalavorariana izany. Ny tanjona faratampony amin' ity dingana ity dia ny firaisana amin' Andriamanitra izay asahon' ny fitiavana madio an' Andriamanitra sy ny olon-kafa ary koa ny fahamasinana manokana na fanamasinana. Indreto ny teny hafa ampiasaina hilazana izany na ny hevitra mitovitovy amin' izany: ny fahamasinana, ny fitiavana tonga lafatra, ny batisan' ny Fanahy Masina, ny fanatrehan' ny Fanahy Masina, ny batisa amin' ny afo, ny fitahiana faharoa, ary ny asa faharoan' ny fahasoavana.

Ny fahazoana ny foto-pampianaran' ny fahalavorariana kristiana dia samy hafa be eo amin' ny fivavahana kristiana samihafa, na dia hitan' ireo antokom-piangonana ireo ao amin' ny tenin' i Jesoa voarakitra ao amin' ny Matio 5:48 aza ny fototra anorenan' izy ireo izany:"Koa amin' izany aoka ho tanteraka ianareo toy ny fahatanterahan' ny Rainareo Izay any an-danitra." (''Ny Baiboly'') na "Koa aoka ho lavorary hianareo tahaka ny fahalavorarian' ny Rainareo izay any an-danitra." (''Ny Baiboly Masina'')Ny Eglizy Katôlika Rômana dia mampianatra fa ny fahalavorariana kristiana dia tokony hotadiavin' ny olo-marina rehetra. Ny Ôrtôdôksa Tatsinanana dia mametraka ny fahalavorariana kristiana ho tanjona ho an' ny Kristiana rehetra. Ny koakerisma nentim-paharazana dia mampiasa ny teny hoe *perfection* ("fahalavorariana" na "fahatanterahana") ary mampianatra fa izany no fiantsoana ny mpino.

Ny fahalavorariana dia foto-pampianarana misongadina ao anatin' ny teôlôjia metôdista, izay ilazana izany hoe "fahalavorariana kristiana", "fanamasinana manontolo", "fahamasinana", "batisan' ny Fanahy Masina", ary "asan' ny fahasoavana". Ny pentekôtisman' ny fahamasinana dia nandova izany teny izany avy amin' ny metôdisma, nefa ny Pentekôtistan' ny fahamasinana dia mandray ny teny hoe batisan' ny Fanahy Masina mba hanondroany ny asa fahatelon' ny fahasoavana misaraka, dia ny fanomezan-kery miaseho amin' ny fitenenana amin' ny fiteny tsy fantatra, fa ny Metôdista kosa dia mampiasa ny teny hoe "batisan' ny Fanahy Masina" mba hilazana ny asa faharoan' ny fahasoavana, ny fanamasinana manontolo.

Ny antokom-pinoana hafa, toy ny fiangonana loterana sy ny fiangonana nohavaozina, dia mandà ny mety hisian' ny fahalavorariana kristiana eto amin' ity fiainana ity izay mifanohitra amin' ny foto-pampianarana momba ny famonjena amin' ny alalan' ny finoana irery ihany (*[[Sola fide]]*), izay mihevitra fa ny fanafahana amin' ny ota dia manomboka amin' ny fiovam-po nefa tsy vita raha tsy ao amin' ny fanomezam-boninahitra. Mifanohitra amin' ny rehetra, ny Siansa Kristiana dia mampianatra fa rehefa noforonina araka ny endrik' Andriamanitra sy ny fifanahafana aminy ny olona (Genesisy 1:27), dia “tsy maintsy haharihary ny zava-misy ara-panahy lehibe: tanteraka sy tsy mety maty ny olombelona, tsy amin' ny hoavy izany”.